《旸谷樵遁》
明代·谢复

东方有佳士，寅宾宅嵎夷。晨光启蒙昧，万象含清辉。

间关林中鸟，时复翔高枚。忽闻丁丁声，和鸣应雄雌。

归去日将夕，聊以备晨炊。富贵非吾愿，神仙不可期。

陶然醉春酒，细和伐木诗。此中有真意，欲赋难为词。

作者简介：（1441—1505）明徽州府祁门人，字一阳。弃科举，与陈献章从吴与弼学。居家孝友，丧祭冠婚，悉遵古礼。主知行并进，以记诵诂训为余事。晚居西山之麓，学者称西山先生。有《西山类稿》。